《游灵岩》
宋代·鲜于侁

千峰环郡宇，二水绕城堞。
每怜山水佳，况复开岩穴。
川流数里山，放棹攀巀嵲。
灵岩骇神化，环阴数亩阔。
何人营佛祠，栋宇殆天设。
前轩瞰溪山，眺听心耳豁。
径穿巨石下，碧玉耸高节。
涓流泻石谼，玉乳基且洁。
其乐乃小岩，洞户敞深徹。
嵌岩见石柱，任重立精铁。
昔人遇真仙，相携观金阙。
川平听鸡犬，始觉人世别。
屈曲沿清溪，桃花正开发。
尘缘念乡县，归思若弦涉。
寤寐瞬息间，岩扉已严鐍，
时迁等陵谷，事胜存图牒。
独有苍江流，青霄鉴明月。
予来秋之季，气象颇凄切。
草木自变衰，山花常复活。
青晖沃赏适，异境差胜绝。
薄暮上归艎，依然望林樾。

作者简介：（1019—1087）宋阆州人，字子骏。仁宗景祐五年进士。为江陵右司理参军。神宗熙宁初，除利州路转运判官，升副使兼提举常平。时行新法，拒不散青苗钱，且捕械贪吏，不私姻戚。苏轼称其“上不害法，中不废亲，下不伤民”。徙京东西路转运使，所荐刘挚、李常等，多旧党知名者。元丰中知扬州，坐事罢。哲宗立，起为京东路转运使。后除集贤殿修撰，知陈州卒。精于经术，尤长于《楚辞》。有《诗传》、《易断》等。
全宋诗